JAURLARITZAKO LEHENDAKARIAK (Urkullu Renteria) (EAJ, 2018-02-02):
Eskerrik asko, legebiltzar-buru andrea.
Arnaldo Otegik esan omen zuen atzo espainiar botereek  - Estatu botereek -  ez baldin badute erabakitzeko eskubidea onartzen, EH Bildu ez dela mendira joango.
Beno, hasteko eta behin, gogoratu nahi dizut programa zehatz batekin aurkeztu egin zela Legebiltzar honen aurrean. Gure proiektu politikoan oinarrituta gobernu programa bat adostu genuen.
Eusko Jaurlaritza osatzeko akordioan lehenengo aldiz bi alderdik onartu dute erabakitzeko eskubideari buruz eztabaidatzea autogobernu lan taldean bertan. Honako konpromisoa hartu dugu eta irakurri egingo dizut:
"Legegintzaldi honetan Legebiltzarrak hausnartu, eztabaidatu eta adosteko berariaz duen autogobernu batzorde txostengilea aktibatzeko bere baitan ezberdinen arteko adostasunik zabalena bilatuaz, aldaketa giltzatzeko prozesua gidatuko duten oinarri eta printzipioak adostu daitezen".
Adostasun hori lortzeko duela bakarrik lau hilabete herriari eskatzen didazuna, herriari duela lau hilabete hemen bertan ekarpen sakon bat egin nuen. Bost gogoeta izan ziren Iriarte andrea, eta ez ditut errepikatuko.
Badakit Alderdi Sozialistak bere planteamendua daukala, ezberdina, noski. Baina gauza bera gertatzen da EH Bildu, Elkarrekin Podemos eta Alderdi Popularrarekin. Bost alderdi, bost ikuspegi eta proposamen desberdinak.
Euzko Alderdi Jeltzaleak ere argi azaldu du bere posizioa. Gure hauteskunde programan duzu idatzita eta honela dio:
"Nazio historikoengan proiektatu beharreko erabakitzeko eskubidea aitortzea, erreforma konstituzional baten bidez erabaki beharko litzateke edo, bere kasuan, Espainiako Konstituzioaren lehen xedapen gehigarriaren eskubide historikoetan sakontzea hartu daiteke abiapuntutzat.
Euskal Herria osatzen duten lurraldeetako jatorrizko, berezko eta konstituzioaren aurreko errealitate juridiko-politikoa argi eta garbi aintzat hartuz, haren autogobernuaren jarduna legitimatuz, eta etorkizuneko erabakitzeko eskubidea mantenduz, beti ere haren herritarrek adierazi borondate aske eta demokratikoarekin bat eginda".
Ez dakit Arnaldo Otegik esandakoarekin bat datorren ala ez. Gakoa da, proposamen ezberdinak ezagututa eta onartuta, pentsatzea eta ea posible ote den akordio zabal eta anitz bat lortzea. Hori da Legebiltzar taldeen erantzukizuna euskal gizartearen aurrean.
Horretarako, zubi gehiago behar dira eta baldintza gutxiago ezarri. Akordioa eskatzen digu gizarteak eta gure arteko akordioa landu behar dugu gizarteari adostutako proposamen bat aurkezteko. Nik ezberdinen arteko akordioa defendatzen dut eta ez dut ezinbesteko baldintzarik ezta betorik jarriko.
Señora Iriarte, el balón está en su terreno. No me mire a mí, mire al resto de partidos. Asuma la responsabilidad, señora Iriarte. No me pase el balón a mí y salga corriendo. Tiene con quién jugar, tiene en el campo a los cuatro grupos parlamentarios que junto con ustedes tienen la oportunidad de alcanzar un acuerdo. Inténtelo usted también, porque la responsabilidad es de este Parlamento en su conjunto.
No se trata de que nadie renuncie a nada, se trata de buscar puntos de encuentro y poner el foco en lo que nos une. El autogobierno es un bien común.
Yo le sugiero algunos verbos que podemos conjugar juntos: Reconocer, respetar, actualizar, profundizar, avanzar, concertar...
Eskerrik asko.